text: erhvervsdrivende
  
  publiceret: 2021-04-25 15:44:52+02:00
  Erhvervsdrivende er alle, der udøver privat erhvervsvirksomhed samt offentlige virksomheder, i det omfang de udbyder varer og ydelser på markedet. Udtrykket »erhvervsdrivende« skal forstås bredt i lovgivningen, og er efter praksis en selvstændig, privat, økonomisk virksomhed med afsætning af varer og tjenesteydelser inden for handel, industri, håndværk, transport, liberale erhverv etc.
  I vurderingen af hvem der er erhvervsdrivende indgår bl.a., om den pågældende er bogføringspligtig, momspligtig, om der er en erhvervsmæssig markedsføring (herunder annoncering, firmabrevpapir og lignende).
  Det kræves ikke, at man udelukkende er erhvervsdrivende på det pågældende område eller at man har fast forretningssted. Det er ikke noget ubetinget krav, at virksomheden drives med henblik på opnåelse af økonomisk gevinst for ejeren eller andre. Afgørende er, om den pågældende aktivitet kan sidestilles med sædvanlige erhvervsmæssige aktiviteter, hvorved bl.a. transaktionshyppigheden og -kontinuitet kan tillægges betydning. Ansatte betragtes ikke som erhvervsdrivende.
  Erhvervsvirksomhed, der udøves som bierhverv, er som udgangspunkt omfattet af erhvervsdrivendebegrebet, hvis virksomheden er af en vis varighed og af et ikke helt ubetydeligt omfang. Det er en samlet vurdering, om Forbrugerklagenævnet anser bierhverv for erhvervsmæssig virksomhed. Ved udøvelse af bierhverv med fx salg af hundehvalpe og kattekillinger lægger Forbrugerklagenævnet især vægt på regelmæssigheden ved afsætningen af dyreopdrættet, omfanget af markedsføringen, om der er blevet solgt foder og om der er udleveret en mappe med en sundhedsbog samt pasningsvejledning. Det er mindre afgørende, om virksomheden er momsregistreret eller, at der kræves polititilladelse til dyreopdrættet.